REGULAMENTUL (CE) NR. 712/2007 AL COMISIEI
din 22 iunie 2007
privind lansarea unor invitații permanente la licitație pentru revânzarea pe piața comunitară a cerealelor păstrate de organismele de intervenție din statele membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6 și articolul 24 al doilea paragraf,
întrucât:
(1)
Regulamentul (CEE) nr. 2131/93 al Comisiei din 28 iulie 1993 de stabilire a procedurii și a condițiilor pentru vânzarea cerealelor păstrate de organismele de intervenție (2) prevede că vânzarea cerealelor păstrate de organismul de intervenție se efectuează pe calea invitației de participare la licitație și pe baza condițiilor de preț care permit evitarea perturbării pieței.
(2)
Statele membre dispun de stocuri de intervenție pentru porumb, grâu comun, orz și secară. Pentru a răspunde necesităților piețelor, este oportun ca aceste stocuri de cereale ale statelor membre să fie puse la dispoziție pe piața internă. În acest scop, trebuie să se lanseze invitații permanente la licitație pentru revânzarea pe piața comunitară a cerealelor păstrate de organismele de intervenție din statele membre. Este necesar ca fiecare dintre ele să fie considerată ca invitație separată.
(3)
Este necesar să se prevadă derogări de la condițiile stabilite prin Regulamentul (CEE) nr. 2131/93 privind nivelul garanției de bună execuție cerută. În acest sens, este necesar să se stabilească garanția la un nivel suficient.
(4)
Pentru a ține seama de situația pieței comunitare, este oportun să se încredințeze Comisiei gestionarea invitațiilor la licitație. În plus, trebuie prevăzut un coeficient de atribuire a ofertelor pentru acelea care se află la nivelul prețului minim de vânzare.
(5)
Pentru o gestionare eficientă a sistemului, este necesar să se prevadă ca transmiterea informațiilor cerute de către Comisie să se efectueze pe cale electronică. Este important ca informațiile transmise Comisiei de către organismul de intervenție să păstreze anonimatul ofertanților.
(6)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Organismele de intervenție din statele membre menționate în anexa I efectuează, prin invitații permanente la licitație pe piața internă a Comunității, vânzarea cerealelor pe care le dețin. Cantitățile maxime de cereale diferite la care se referă aceste invitații permanente sunt menționate în anexa I.
Articolul 2
Vânzările menționate la articolul 1 se efectuează în condițiile stabilite de Regulamentul (CEE) nr. 2131/93. Cu toate acestea, prin derogare de la articolul 13 alineatul (4) paragraful al doilea din regulamentul menționat, garanția ofertei este stabilită la 10 EUR/tonă.
Articolul 3
(1) Termenul de depunere a ofertelor pentru prima licitație parțială expiră la 4 iulie 2007, ora 13 (ora Bruxelles-ului).
Termenul de prezentare a ofertelor pentru următoarele invitații parțiale de participare la licitație expiră în fiecare miercuri la ora 13 (ora Bruxelles-ului), cu excepția zilelor de 1 august 2007, 15 august 2007, 22 august 2007, 5 septembrie 2007, 19 septembrie 2007, 3 octombrie 2007, 17 octombrie 2007, 31 octombrie 2007, 14 noiembrie 2007, 28 noiembrie 2007, 12 decembrie 2007, 26 decembrie 2007, 2 ianuarie 2008, 16 ianuarie 2008, 23 ianuarie 2008, 6 februarie 2008, 20 februarie 2008, 5 martie 2008, 19 martie 2008, 2 aprilie 2008, 16 aprilie 2008, 30 aprilie 2008, 14 mai 2008, 21 mai 2008, 4 iunie 2008 și 18 iunie 2008, săptămâni în cursul cărora nu se va efectua nicio invitație de participare la licitație.
Termenul de depunere a ofertelor pentru ultima licitație parțială expiră la 25 iunie 2008, ora 13.00 (ora Bruxelles-ului).
(2) Ofertele trebuie să fie depuse pe lângă organismele de intervenție respective, ale căror coordonate sunt menționate în anexa I.
Articolul 4
În patru ore de la expirarea termenului pentru prezentarea ofertelor stabilit la articolul 3 alineatul (1), organismele de intervenție în cauză comunică Comisiei ofertele prezentate. În cazul în care nu s-a depus nicio ofertă, statul membru informează Comisia cu privire la aceasta, în același termen. În cazul în care statul membru nu trimite nici o notificare Comisiei în termenul prevăzut, Comisia consideră că nu a fost prezentată nicio ofertă în statul membru respectiv.
Comunicările prevăzute la primul paragraf se efectuează pe cale electronică, în conformitate cu modelul prezentat în anexa II. Pentru fiecare invitație la licitație lansată se trimite Comisiei un formular separat pentru fiecare tip de cereală. Identitatea ofertanților trebuie să rămână secretă.
Articolul 5
(1) În conformitate cu procedura menționată la articolul 25 alineatul (2) din Regulamentul (CE) nr. 1784/2003, Comisia stabilește prețul minim de vânzare pentru fiecare cereală sau decide să nu dea curs ofertelor primite.
(2) În cazul în care stabilirea unui preț minim, în conformitate cu alineatul (1), ar conduce la depășirea cantității maxime disponibile pentru un stat membru, se poate fixa și un coeficient de atribuire a cantităților oferite la nivelul prețului minim astfel încât să se respecte cantitatea maximă disponibilă în acest stat membru.
Articolul 6
Prezentul regulament intră în vigoare în a treia zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 iunie 2007.